***FELHÍVÁS  
„Junior Engineers Camp – HARMAN Hackathon***”  
ötlet- és prototípusfejlesztő verseny

Székesfehérvár Megyei Jogú Város Önkormányzata, a Harman Becker Kft, valamint az Óbudai Egyetem Alba Regia Műszaki Karával együttműködve ***„Junior Engineers Camp – HARMAN Hackathon***” megnevezéssel ötlet- és prototípusfejlesztő versenyt szervez középiskolás diákokból álló csapatoknak.

A program célja az, hogy az ország minden szegletéből érkezzenek középiskolás diákcsapatok, hogy saját gondolataikat, képzelőerejüket megmozgatva 24 óra leforgása alatt teljesítsék a döntőben bejelentett műszaki kihívást.

A verseny egy selejtezőből és a döntőből áll:

A ***selejtező*** során a cél kiválasztani azt a 10 diákcsapatot, akik a döntőbe kerülnek. ***A selejtező egyben a jelentkezés is***, amit online formában kell teljesíteni a program weboldalán keresztül.

***A jelentkezésről:***

Vállalkozó kedvű, 9−13. évfolyamos, kreatívan gondolkodó, ötletekben gazdag középiskolás diákokból álló 3-4 fős csapatok (akár egy intézményből, akár több intézményből is összeállva) jelentkezését várjuk.

A programra jelentkezni az esemény weboldalán (http://harmanhackathon.amk.uni-obuda.hu ) a regisztrációs űrlap kitöltésével és egy kisfilm feltöltésével lehet.

*Milyen kisfilmet kell készíteni?*

* bemutatkozás,
* a saját környezetből hozott probléma bemutatása, amely műszaki megoldást igényel,
* a megoldásra vonatkozó javaslat ismertetése,

A probléma megfogalmazása kötetlen, de ötletként néhány területet felsorolunk, amikhez kapcsolódhat a probléma: hulladékgazdálkodás, zaj- és fényszennyezés, oktatás, élhető város, közösségépítés, nyersanyaghiány, körforgásos gazdaság.

A maximum 1,5 perc hosszúságú kisfilm készülhet okostelefonnal legalább full HD minőségben, mp4 formátumban, 16:9 képaránnyal, jó hangminőségben, aláfestő zene nélkül.

*Jelentkezési határidő*: 2022. október 9., vasárnap 23.59 óráig.

A jelentkezéshez a közzétett szabályzatok elfogadása is szükséges.

A jelentkezésről a megadott e-mail címre visszaigazolást küldünk. Amennyiben nem érkezik visszajelzés, úgy írásban jelezni kell a következő email címre: [budavarine.andrea@amk.uni-obuda.hu](mailto:budavarine.andrea@amk.uni-obuda.hu) .

***A selejtező szempontrendszere:***

* a megfogalmazott probléma mennyire valid,
* a megoldásra vonatkozó javaslat újszerűsége,
* a megoldás kidolgozásához alkalmazott-e műszaki vagy természettudományos ismereteket,
* a bemutatkozó film összhatása,
* milyen társadalmi hatással bír a probléma megoldása.

A döntőbe jutásról egy szakmai zsűri hozza meg a döntést, melynek eredményéről az érintetteket 2022. október 18-án (kedden), 16.00 óráig értesítjük. A továbbjutott csapatok vesznek részt a döntőn.

A döntő 2022. október 28-án, pénteken, 14.00 órától 2022. október 29. napján, szombaton 14.00 óráig a MOL Arénában Sóstón, Székesfehérváron kerül megrendezésre.

A döntőben a 10 diákcsapat: saját gondolataikat, képzelőerejüket megmozgatva 24 óra leforgása alatt teljesíti majd a helyszínen bejelentett műszaki kihívást ötlet- és prototípus fejlesztésével.

A Junior Engineers Camp helyszínén a csapatok rendelkezésére állnak bekészített eszközök, de javasolt, hogy hozzák magukkal azokat a saját eszközöket, amivel alkotni szeretnek.

A döntő ideje alatt a diákcsapatoknak étkezést biztosítunk.

A döntőben, a helyszínen egy mentorcsapat áll a csapatok rendelkezésére, akiktől szakmai támogatást lehet kérni. A mentor segíthet egy-egy szakmai elakadásnál, de a csapatoknak önállóan kell megoldaniuk a problémát.

*Díjazás:*

Az első helyezett csapat egy 2-3 napos külföldi tanulmányi utat (HARMAN Experience Center meglátogatása Apsley-ben, London) kap jutalmul, amely a szállást és a félpanziót tartalmazza.

Minden további döntőben résztvevő csapat ajándékot kap: a 24 órás versenyen szerzett pontokat értékes JBL nyereményekre válthatja be minden csapat.

Az értékelés szempontrendszere:

1. a műszaki kihívás szempontrendszerének mennyiben felel meg az alkotás: 1-10 pont

2. ötlet megvalósíthatósága: 1-10 pont

3. a prototípus készültségi foka: 1-10 pont

4. az ötlet értékesítése a zsűri irányába: 1-10 pont

5. ha megvalósulna az ötlet, milyen széles társadalmi réteget érintene a hatása: 1-10.

*Panaszkezelés:*

A szervezők mindent elkövetnek annak érdekében, hogy az esemény mindenki megelégedésére szolgáljon. Amennyiben mégis probléma merülne fel a program lebonyolításával kapcsolatban, az Óbudai Egyetem Alba Regia Műszaki Kar titkárságán leadott, két tanúval érvényesített jegyzőkönyvvel lehetséges panaszt tenni.

A szervező felhívja a figyelmet, hogy a zsűri és a mentorok véleményére, minősítésére, a döntéssel kapcsolatban jogorvoslatnak helye nincs.